व्यक्तिगत योजनाओं का गांवों में नहीं मिल रहा लाभ : प्रधान
पंचायत समिति में ग्राम सेवकों पंचायतीराज कार्मिकों की बैठक
भास्करन्यूज | शिवगंज
पंचायतसमिति के सभाभवन में बुधवार को ग्राम सेवकों पंचायतीराज के कार्मिकों की बैठक का आयोजन प्रधान जीवाराम आर्य की अध्यक्षता में रखा गया, जिसमें सरकार की ओर से चलाई जा रही विभिन्न योजनाओं पर चर्चा कर ग्राम सेवकों को निर्देश दिए। बैठक में प्रधान आर्य ने कहा कि व्यक्तिगत लाभ की योजनाओं से गांवों में नागरिकों को लाभांवित करने में कार्मिक अधिक रूचि लें। सरकार की इन योजनाओं के लाभ से आज भी गांवों में कई लोग वंचित हैं। ऐसे व्यक्तियों को योजनाओं की जानकारी देकर दस्तावेजों की पूर्ति कर लाभांवित किया जाए। प्रधान ने राष्ट्रीय वृद्धावस्था पेंशन, विधवा पुत्री विवाह सहायता, विधवा पेंशन योजना, पालनहार योजना, एकल विधवा महिला को आवास उपलब्ध कराने, इंदिरा आवास, मुख्यमंत्री आवास का लाभ देने, महानरेगा में 100 दिन पूरे करने वाले श्रमिकों का श्रमिक पंजीयन करने के साथ मिलने वाले सभी लाभों की जानकारी देने में ग्राम सेवक तत्परता के साथ कार्य करें, ताकि इन योजनाओं का उन्हें समय पर लाभ मिल सके। प्रधान ने ग्राम सभा की पाक्षिक बैठक रखने एवं समय-समय पर पंचायत के अलावा मुख्यालय से जुड़े गांवों में कार्यक्रम आयोजित करने के निर्देश दिए। बैठक में विकास अधिकारी शैलेंद्र जोशी, जिला परिषद के अधिशासी अभियंता रामबाबू शर्मा, पंचायत प्रसार अधिकारी, कनिष्ठ अभियंता, सहायक लेखाधिकारी मौजूद थे।
शिवगंज. पंचायत समिति में आयोजित बैठक में मौजूद ग्रामसेवक अधिकारी।
hin_Deva hin_Deva bho_Deva hin_Deva bho_Deva